Dié 30 jaar in 'n oogwink verby | Netwerk24
Dié 30 jaar in 'n oogwink verby
Deur Karin Muller 26 Februarie 2020 06:03
Op enige plek en tussen enige aantal mense sou ek hom herken. Ons het mekaar 30 jaar gelede gesien, maar hy lyk steeds soos op hoërskool. Dertig jaar.
Vir sommige mense is dit 'n hele lewe. In 30 jaar gebeur amper alles. 'n Mens verlaat skool. Trou. Kry werk. Begin met 'n gesin. Nie noodwendig in daardie volgorde nie.
Die buitelyne van mense se stories lyk min of meer dieselfde. Slegs die fynere besonderhede verskil. Uiteindelik word die kinders groot. Ons word oud. Die toebroodjiegeslag. Ons wat tussen ons kinders en ons ouers probeer help terwyl ons self 'n suksesvolle bestaan probeer voer.
Ná 30 jaar is hy nog dieselfde mens as wat ek van skooldae onthou. 'n Introvert met lawwe oomblikke. Verantwoordelik. Stil. Stylvol. Sy lagplooitjies lyk dieselfde, net meer gedefinieer.
Sy oë helder op wanneer hy iets oor vroulief en hul kinders vertel. Hulle is merkbaar sy trots. Sy alles.
Ons het op skool nooit baie tyd in mekaar se geselskap deurgebring nie. Ek onthou hom van die leerlingraadsvergaderings en wiskundeklasse. Hier en daar het ons 'n paar woorde gewissel. Maar nou, 'n leeftyd later, kuier ons asof ons nog altyd kontak gehou het.
"Waar is ons oor 30 jaar?" vra hy ingedagte. Ek dink 'n oomblik daaroor.
"Beslis afgetree. Hopelik iewers langs die see. Met ons wederhelftes aan ons sy. Gelukkige kinders. Gesonde kleinkinders. Dalk is jy steeds noord van die Magaliesberge."